MIWA MUNG MUNGCHYING SHA GUMSAN MUNGDAN NUMWON NUMLA UPADI(3)
新婚姻法(3)
时间:2014-06-30 00:00:00 来源:德宏团结报
DO GABA 3 KUN DINGHKU HTE SENG AI LAM
No13: Madu jan madu wa kun dinghku gata hta maren rap ra ahko ahkang lu na.
No14: Madu jan madu wa lahkong yan gadai mung gadai a mying lang na ahko ahkang lu na.
No15: Madu jan madu wa lahkong yan bungli galo,bungli shang, laika hpaji sharin na lam hte hpong shingra shamu shamot hkan lom na myit shadang lu ai,madu jan madu wa shada nmai hkan tek shingdang lu na.
No16: Madu jan madu wa lahkong yan shadon sharam hte gasha shangai shaprat na lit lu ai.
No17: Madu jan madu wa kun dinghku rau jom de sha ai laman hta lu ton da ai lawu de na zon re sutgan ja gumhpro ni hpe madu jan madu wa lahkong yan jom madu sha lu na:
(1) Shabrai la-hka, kumhpa gumhpro ni hpe rai na.
(2) Bungli galo, hpaga ga nna lu tam ai ja gumhpro ni hpe rai na.
(3) Hpaji hparat hte lu tam la ai ja gumhpro ni hpe rai na.
(4) Nhtong hta shing nrai kaga masha ni e kumhpa jo ai sutgan ni hpe rai na, raitim ndai upadi tara No18 hta na tara lamyi 3 hta dodan ai hta lai nna she rai na.
(5) Kaga rau jom madu sha na zon re sutgan rai ni hpe rai na.
Madu jan madu wa lahkong yan rau jom madu sha ai sutgan ja gumhpro ni hpe rap ra ai hku jai lang na ahko ahkang lu ai.
No18: Lawu de na zon re byin masa nga ai lam hpe,madu jan madu wa maga mi de na sut rai sha mai ngu ai:
(1) Hkungran ai shong e lu ton ai sut rai hpe rai na.
(2) Hkumhkrang jahten hkra hkrum nna lu la ai tsi jahpu, do hten masha lu sha garum jo jahpu zon re gumhpro ni hpe rai na.
(3) Ga madat shing nrai kumhpa jo ga gadi hta tsun da ai madu wa shing nrai madu jan hpe sha jo ai ngu ai sut rai ni hpe rai na.
(4) Madu jan shing nrai madu wa a laksan lang rai ni hpe rai na.
(5) Maga mi hpe sha ap nong ra ai kaga sut rai ni hpe rai na.
No19: Madu jan madu wa dinghku rau de sha ai laman hta lu la ai sut rai ni hte rai nhkungran ai shong e lu ton ai sut rai ni hpe gadai mung gadai madu sha,rau jom madu sha shing nrai kau chyen mi gadai mung gadai madu sha, kau chyen mi jom madu sha na hku mai tsun gadi da ai. Tsun gadi da ai lam hpe hkrang laika hku ka da ra ai. Ntsun gadi da shing nrai tsun gadi da ai lam ndan leng ai hpe go ndai upadi tara No17, No18 hta dodan da ai tara hpe lang na.
Madu jan madu wa lahkong yan kun dinghku rau jom de sha ai laman hta lu ton ai sutgan ni hte rai nhkungran ai shong na sut rai ni hte seng ai tsun gadi lam hpe lahkong maga hkan shatup ra na.
Madu jan madu wa kun dinghku rau jom de sha ai laman hta lu ton ai sut rai gadai mung gadai madu sha na hku jom tsun gadi da ai lam hpe, madu wa shing nrai madu jan maga de shinggan masha ko gumhpro hka kap ai sha nrai, kaga masha ni du hkra tsun gadi lam ndai chye lom re lam rai jang go, madu wa shing nrai madu jan maga de lu ai sut rai ma hkra hte gumhpro hka wa shama kau na.
No20: Madu jan madu wa shada bau rem hkat na lit lu ai.Maga mi de bau rem lit nhkan shatup ai shaloi,bau rem hkrum ai maga na ni,bau rem jahpu hpyi la na ahko ahkang luai.
No21: Ganu gawa go gasha ni hpe bau maka sharin shapan na lit lu ai. Gashu gasha ni mung ganu gawa hpe bau rem na lit lu ai. Ganu gawa bau rem lit nhkan shatup ai shaloi, sak garai nkung shing nrai tinang hkrai rai nlu galo sha ai gasha ni go, ganu gawa ko bau maka jahpu hpyi la na ahko ahkang lu ai. Gasha ni mung ganu gawa hpe bau rem na lit nhkan shatup ai shaloi, bungli galo sha n-gun atsam nrong mat shing nrai lu sha lam ru yak wa yang, gasha ni ko bau rem jahpu hpyi la na ahko ahkang lu ai.
Ma chyangai hpe hka ko chyalup sat kau, gabai kau shing nrai kaga ladat hku ma chyangai hpe jahten tsin yam jamjau jo ai sat lawat hpe htim jep na.
No22: Gasha ni gawa ko hkan nna mying mai shamying ai, ganu ko hkan nna mung mying mai shamying nga ai.
No23: Ganu gawa go sak rai nkung ai gasha ni hpe makop lahku sharin shapan na ahko ahkang hte lit lu nga ai. Sak rai nkung ai ma ni mungdan, shawa hpung shing nrai masha wa hpe jahten hkra ai shaloi, ganu gawa ni mara lit hkam gun ra ai.
No24: Madu jan madu wa shada Nhtong hta hkat na ahko ahkang lu ai. Ganu gawa hte gasha ni mung shada Nhtong hta hkat na ahko ahkang lu nga ai.
No25: Shinggan ma(ninggyi ma)mung kumbang num a gasha ni hte maren sha rap ra ai ahko ahkang lu ai, gadai mung shada yu gaji hkat ai lam nmai nga ai. Shinggan ma(ninggyi ma) hpe gawa majing shing nrai ganu majing tengtok nbau rem yu ai lam rai yang, gasha ni a lusha jahpu hte jonglung jahpu hkam la ra ai, gasha ni kan bau bungli galo sha chye hkra lit hkam ra ai.
No26: Mungdan asuya ko nna tara shang ai hku ma hpyi rem ai lam hpe makop maga ya nga ai. Bau maka ganu gawa hte hpyi la ma a lapran na ahko ahkang hte lit go, tara ndai hta na ganu gawa, gashu gasha ni hte seng ai dodan tara hpe lang hkrat wa na. Hpyi la ma hte ganu gawa majing a lapran na ahko ahkang hte lit mung, hpyi rem lam masat galo da ai shani ko nna go nnga mat sai.
No27: Hpang ganu gawa hte hpang gasha ni a lapran, shada zingri zingrat rai shing nrai yu roi yu gaji ai lam nmai nga ai. Hpang gawa shing nrai hpang ganu shi bau rem ai hpang gasha a lapran na ahko ahkang hte lit hpe go, ndai upadi tara hta na ganu gawa, gashu gasha lam hte seng ai dadan tara langhkrat wa na.
No28: Ma bau maka n-gun atsam no rong ai Gaji gahkai,vMayu gaji gahkai ni,Ganu gawa si mat shing nrai ganu gawa bau maka n-gun atsam nlu mat nna sak rai nkung ai gashu majing,da-ma gashu ni hpe bau gaba na lit lu nga ai. Bau rem n-gun atsam lu ai gashu majing, da-ma gashu ni mung, gasha si mat shing nrai gasha ni nlu bau rem mat ai gaji gahkai majing, mayu gaji gahkai ni hpe bau rem na lit lu nga ai.
No29: Bau rem n-gun atsam lu ai Gahpu, gana ni, ganu gawa si mat shing nrai ganu gawa bau maka n-gun atsam nlu mat ai sak rai nkung ai ganau, gajan ni hpe bau gaba na lit lu nga ai. Gahpu, gana ni e bau gaba ton ai n-gun atsam rong sai ganau, gajan ni mung, bungli galo sha n-gun atsam nlu mat ai hta n-ga shat hpyi sha shara nnga ai gahpu, gana ni hpe bau rem na lit lu nga ai.
No30: Gasha ni ganu gawa a mayo htinggo de sha ahko ahkang hpe hkungga jahpu ra ai, ganu gawa ni num bai wa, num bai la ai lam hte dinghku bai de sha hpang na lam hpe nmai je hpre hkan shingdang ai. Gasha ni ganu gawa hpe bau rem ai lit go, ganu gawa dinghku nnan bai de sha ai majo jahkring kau ai lam n nga ai.
kac_Latn zho_Hans zho_Hans kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn